Marta Tarín i Andrea Alcázar donen la benvinguda a les Falles amb una apoteòsica Crida
23/02/2015

# Marta Tarín i Andrea Alcázar donen la benvinguda a les Falles amb una apoteòsica Crida

[![Imatges corresponents a la crida i exposició del Ninot 2015](/images/noticias/2015/02/crida-2015.jpg)](/images/noticias/2015/02/crida-2015.jpg)

23.02.2015

Campament i Dos de Maig aconsegueixen l’indult per a les seues figures en l’Exposició del Ninot

Les Falleres Majors de Paterna, Marta Tarín i Andrea Alcázar, van donar anit la benvinguda a les Falles del 2015 des del balcó de l’Ajuntament en una apoteòsica Crida en la qual van rebre la calor dels centenars de fallers que es van congregar. Totes les comissions van estar representades per les seues Falleres Majors i Presidents, que també van rebre l’afecte de la família fallera de Paterna. Com és tradició els estendards de totes les comissions van poblar els escalons de la porta principal de l’edifici consistorial enfront de la qual, expectants esperaven els parlaments de la Crida.

L’alcaldessa de Paterna, Elena Martínez, i el president de Junta Local Fallera, Goyo Buendía, van acompanyar a les màximes representants de les Falles de Paterna. Martínez va aprofitar l’acte per a “agrair als fallers de Paterna la passió i sentiment amb què viuen la més tradicional de les festes valencianes”. Martínez va destacar la importància de les festes josefines i la seua contribució a la cultura paternera i a la cohesió del municipi. Per la seua banda, les Falleres Majors de Paterna van enlluernar amb els seus discursos en què va destacar per damunt de tot el sentiment faller. Andrea Alcázar va fer gala d’un gran aplom per a invitar tots els fallers de Paterna a viure les Festes amb intensitat, Per la seua banda Marta Tarín va desenrotllar un sentit discurs d’agraïment, que va anar cobrant intensitat apel•lant a la “sang valenciana per a fer d’estes falles un gran èxit, ‘la millor festa del món’”, tot això per a acabar amb un clamorós “Ja estem en falles!”, que va tindre la seua atronadora resposta des de la multitud.

Campament i Dos de Maig triomfen en l’exposició del ninot

Una hora abans de l’inici de la Crida la Festa tenia ja lloc en el Gran Teatre Antonio Ferrandis en el qual es troba ubicada un any més l’exposició del Ninot. Les Comissions de Campament i Dos de Maig van ser les grans triomfadores, aconseguint l’indult per als ninots presentats en les categories de Falla Gran i Infantil respectivament. Els seus fallers ho van celebrar amb tots els luxes, especialment les seues respectives Falleres Majors i presidents. L’alcaldessa de Paterna, Elena Martínez, va felicitar a totes les falles pel nivell dels ninots que fan presagiar uns sensacionals monuments per a les Falles d’enguany. L’alcaldessa es va trobar en l’exposició amb la seua pròpia rèplica, un ninot presentat per la Comissió de Marià Benlliure als que va agrair el detall.